สรุปการซื้อ-ขายรายกลุ่มวันนี้
สรุปการซื้อ-ขายรายกลุ่มประจำวันที่ 23 ก.พ.59
23 ก.พ. 2559

– ปิดตลาดเย็นนี้ เงินเยนอยู่ที่ระดับ 112.00/05 เยน/ดอลลาร์ จากช่วงเช้าที่ระดับ 112.02/04 เยน/ดอลลาร์
– ส่วนเงินยูโร เย็นนี้อยู่ที่ระดับ 1.1005/1007 ดอลลาร์/ยูโร จากช่วงเช้าที่ระดับ 1.1043/1047 ดอลลาร์/ยูโร
– ดัชนี SET ปิดวันนี้ที่ระดับ 1,325.79 เพิ่มขึ้น 5.60 จุด หรือ 0.42% โดยมีมูลค่าการซื้อขาย 49,838 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 974.34 ล้านบาท (SET+MAI)
 
– คณะรัฐมนตรีมีมติเห็นชอบมาตรการช่วยเหลือผู้ประสบปัญหาภัยแล้ง และมาตรการเพิ่มขีดความสามารถทางการเกษตร เพื่อบรรเทาปัญหาภัยแล้งในระยะเร่งด่วนที่จะส่งผลต่อความเป็นอยู่ รายได้ กิจกรรมทางเศรษฐกิจ และสภาวะสังคม ตลอดจนการเพิ่มขีดความสามารถภาคการเกษตรของประเทศและจะเป็นการบรรเทาผลกระทบจากปัญหาภัยแล้งและภัยธรรมชาติอื่นๆ ในระยะกลาง
ประกอบด้วย 3 โครงการ ได้แก่ 1.โครงการสินเชื่อเพื่อเป็นค่าใช้จ่ายฉุกเฉินและจำเป็นของเกษตรกรที่ประสบภัยแล้ง ปี 2558/2559 วงเงินรวมทั้งสิ้น 6,000 ล้านบาท 2.โครงการสินเชื่อ 1 ตำบล 1 SME เกษตร เพื่อสร้างความยั่งยืนของภาคเกษตรไทย วงเงินสินเชื่อรวมทั้งสิ้น 72,000 ล้านบาท และ 3.โครงการชุมชนปรับเปลี่ยนการผลิตสู้วิกฤติภัยแล้ง วงเงินสินเชื่อรวมทั้งสิ้น 15,000 ล้านบาท
– คณะรัฐมนตรีมีมติเห็นชอบโครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 2 วงเงิน 13,500 ล้านบาท เพื่อช่วยเหลือผู้ประกอบการ Micro Entrepreneurs ที่ได้รับผลกระทบจากเศรษฐกิจชะลอตัว ให้มีโอกาสเข้าถึงแหล่งเงินทุนจากระบบสถาบันการเงิน รวมถึงเพื่อแก้ไขปัญหาการกู้ยืมเงินนอกระบบของผู้ประกอบการ Micro Entrepreneurs ให้ลดลง
– นายวีระพล จิรประดิษฐกุล กรรมการกำกับกิจการพลังงาน ในฐานะโฆษกคณะกรรมการกำกับกิจการพลังงาน (กกพ.)  กล่าวว่า กกพ.จะพยายามดูแลเพื่อรักษาระดับค่าไฟฟ้าอัตโนมัติ (เอฟที) รอบใหม่สำหรับเดือนพ.ค.-ส.ค.59 ไม่ให้ปรับขึ้นจากปัจจุบันที่อยู่ระดับ -4.80 สตางค์/หน่วย แม้ว่าแนวโน้มค่าเอฟทีจะเพิ่มขึ้น 1-3 สตางค์/หน่วยก็ตาม ซึ่งเป็นผลจากค่าเงินบาท/ดอลลาร์ที่อ่อนค่าลง และความต้องการใช้ไฟฟ้าที่เพิ่มขึ้น
– นางหิรัญญา สุจินัย เลขาธิการคณะกรรมการส่งเสริมการลงทุน (บีโอไอ) เปิดเผยว่า ปัจจุบันมีผู้ประกอบการทั้งไทย และต่างประเทศ สนใจยื่นขอรับส่งเสริมการลงทุนในเขตพัฒนาเศรษฐกิจพิเศษใน 10 พื้นที่ แล้ว 12 โครงการ มูลค่าเงินลงทุนรวม 1,300 ล้านบาท นอกจากนี้ยังมีนักธุรกิจจากทั้งในประเทศและต่างชาติ สนใจเข้ามาติดต่อสอบถามข้อมูลของนโยบายดังกล่าวอย่างต่อเนื่อง อาทิ ฮ่องกง เกาหลีใต้ ไต้หวัน จีน และญี่ปุ่น ส่วนใหญ่สนใจลงทุนกิจการด้านสิ่งทอและเครื่องนุ่งห่ม เครื่องประดับ เครื่องเรือน ศูนย์กระจายสินค้า เป็นต้น
– ตลาดหลักทรัพย์ฯ ร่วมกับ บล.ซีไอเอ็มบี (ประเทศไทย) จัดงาน “SET Thai Corporate Day 2016:  Driving Economy with Sustainable Growth” เชิญหน่วยงานภาครัฐให้ข้อมูลความคืบหน้าโครงสร้างพื้นฐานและระบบขนส่งมวลชน ซึ่งเป็นส่วนหนึ่งในการผลักดันการเติบโตทางเศรษฐกิจของประเทศ อีกทั้งยังเป็นเวทีให้ผู้ลงทุนสถาบันต่างประเทศเข้ารับฟังศักยภาพ โอกาสการลงทุนในไทยจากผู้บริหาร 50 บริษัทจดทะเบียนไทยในวันที่ 7-8 มี.ค.
– รัฐมนตรีว่าการกระทรวงพาณิชย์จีน กล่าวว่า อัตราการบริโภคของจีนจะเติบโตขึ้นด้วยอัตราที่รวดเร็วในปี 2559 โดยอัตราการบริโภคของจีนเติบโตขึ้น 10.7% เมื่อเทียบเป็นรายปี และมีผลต่อการเติบโตของเศรษฐกิจจีนคิดเป็นสัดส่วนถึง 66.4% โดยเทียบกับปี 2557 ซึ่งคิดเป็นสัดส่วน 51% อันมีผลเนื่องมาจากรายได้ของประชากรที่สูงขึ้น การประกันสังคมที่ดีขึ้น บวกกับอุปทานอาหารที่ดีขึ้น ทั้งนี้ เพื่อเป็นการผลักดันการบริโภค กระทรวงพาณิชย์จะยังคงเดินหน้าผลักดันการปฏิรูปด้านอุปทานสินค้าเพื่อยกระดับคุณภาพของสินค้าและการบริการต่อไป
– สำนักงานสถิติแห่งชาติเยอรมนี เปิดเผยว่า ผลิตภัณฑ์มวลรวมภายในประเทศ (GDP) ไตรมาส 4/2558 ขยายตัว 0.3% ซึ่งเป็นอัตราการขยายตัวที่เท่ากับในไตรมาส 3 และสอดคล้องกับการประมาณการเบื้องต้น แต่หากเทียบรายปี GDP ไตรมาส 4 ขยายตัว 2.1% หลังจากที่ขยายตัวเพียง 1.8% ในไตรมาส 3  ทั้งนี้ ปัจจัยที่ช่วยหนุน GDP ในไตรมาส 4 นั้น มาจากความแข็งแกร่งของการใช้จ่ายภาคครัวเรือน รวมทั้งการใช้จ่าย และการลงทุนในภาครัฐ ซึ่งสามารถชดเชยผลกระทบที่เกิดจากการชะลอตัวของการค้าต่างประเทศ
– สัปดาห์นี้จะมีการรายงานตัวเลขเศรษฐกิจสหรัฐฯ ที่น่าสนใจ ได้แก่ ประมาณการจีดีพีครั้งที่ 2 ช่วงไตรมาส 4/2558, ดัชนีความเชื่อมั่นผู้บริโภคเดือน ก.พ.59 จาก Conference Board, ดัชนีผู้จัดการฝ่ายจัดซื้อ (PMI) ภาคบริการเบื้องต้นเดือน ก.พ.59 จากมาร์กิต, จำนวนผู้ขอรับสวัสดิการว่างงานครั้งแรกรายสัปดาห์ และยอดขายบ้านใหม่เดือน ม.ค. เป็นต้น
 
ที่มา: สำนักข่าวอินโฟเควสท์